**Arbeidsplan juni 2021 – årsmøte 2022**

**Alver Nei til EU**

**Innleiing**

Alver Nei til EU skal arbeida for at Noreg ikkje skal søkja medlemskap i den europeiske unionen EU, og for at ein likeverdig handelsavtale utan overnasjonal styring skal erstatta EØS-avtalen.

Noreg har framleis ei regjering (Høgre, KrF og Venstre) som i all hovudsak ønskjer medlemskap i EU, og som ser på EØS-avtalen som ei svært god tilknytingsform til EU. Regjeringa er ikkje interessert i å greia ut alternativ til EØS-avtalen, og åtvarar mot å rokka ved denne. Større saker som Energipakke 4 og Jernbanepakke 4 viser tydeleg at styresmaktene er viljuge til å gje frå seg suverenitet til organisasjonar og organ me ikkje er medlem av. Dette er noko som me i Nei til EU meiner strir mot Grunnlova. Nei til EU har gått til sak mot staten for å få prøvd det rettslege i samband med ACER (ein del av Energipakke 3), og 1. mars 2021 gav Høgsterett oss rett til å fremja saka for domstolen. Høgsterett har også avklart i ein uttale (betenkning) at styresmaktene sin praksis med å bruka § 26, andre ledd, er ein akseptabel praksis. Nei til EU på si side, hevdar at § 115 som konkret omtalar det å gje frå seg suverenitet, er for lite brukt.

Me ser at styresmaktene i aukande grad ser til EU i større politiske saker. Dette gjeld både klima- og miljøpolitikken, utanrikspolitikken og no seinast pandemihandteringa. Me ser og at ved sanksjonar retta mot tredje-land, har Noreg valt å følgja EU.

Fagrørsla diskuterer og EØS-avtalen, men har ikkje teke standpunkt mot avtalen, sjølv om dei erkjenner at avtalen har negative konsekvensar på norsk arbeidsliv og det norske treparts-samarbeidet. ESA har stilt spørsmål ved dei gode avtalane Noreg har for å kjempa mot arbeidslivskriminalitet og sosial dumping. Dei meiner at avtalane er konkurransevridande, og at dei kan strida mot målet om den frie flyten.

Storbritannia er no ute av EU, og landet fekk på plass ein handelsavtale med EU ved årsskiftet 2020-2021. Denne avtalen gjev Storbritannia betre vilkår på t.d. fiskeriområdet enn det Noreg har gjennom EØS-avtalen.

2021 er eit år for stortingsval. Dette vil prega arbeidet i Nei til EU fram mot valet, og etter at valresultatet er kjent. Normalt ville det ha vore svært stor utoverretta aktivitet i valkampen, pandemisituasjonen vil avgjera kor mykje me kan få til av fysiske arrangement.

Det er framleis stort fleirtal i folket mot medlemskap, ca 65%. Når det gjeld alternativ til EØS-avtalen, er det mindre oppslutnad om dette, men det er viktig å understreka at resultata ofte varierer alt etter korleis spørsmålet om EØS-avtalen vert stilt.

Med dette som utgangspunkt, legg styret opp til følgjande arbeidsplan for 2021:

**Hovudsatsingsområde:**

**Valkamp 2021**

Alver Nei til EU skal arbeida for å vera synlege i valkampen innafor dei til ei kvar tid gjeldande restriksjonar ved å:

* Stå på stand
* Arrangera folkemøte der me inviterer politikarar
* Delta på aktivitetar arrangert av andre der dette er nyttig
* Ta kontakt med vidaregåande skular for skulebesøk dersom dette er mogeleg.
* Bruka ikkje-fysiske plattformar for å fremja saka vår
* Vera synlege i presse og media

**Kunnskapsformidling.**

Me vil formidla kunnskap om at

* Det fins alternativ til EØS-avtalen
* Ein normal og likeverdig handelsavtale er eit godt og mogeleg alternativ til EØS-avtalen.
* EØS-avtalen fører til sosial dumping og undergraving av den norske arbeidslivsmodellen, og set den norske velferdsmodellen i fare
* EØS-avtalen sakte og sikkert fører til at Noreg vert knytt til EU på ein måte og med verknader som folket har sagt nei til to gonger.

**Samarbeid med fylkeslaget og andre samfunnsaktørar.**

Det er viktig at me samlar alle gode krefter for saka vår, og samarbeid med fylkesstyret og andre samfunnsaktørar vil vera ein gjensidig styrke i arbeidet for å fremja synspunkt og for å planleggja og gjennomføra aktivitetar.

**Medlemsverving**

* Gjennom aktivt arbeid for verving og attverving vil me arbeida for å få fleire medlemer i lokallaget.
* Medlemer som er i utakt med kontingentbetaling skal me ringja til minst 2 gonger i året
* Det skal gjennomførast stands-aktivitetar for å verva nye medlemer
* Det skal sendast invitasjon til alle medlemene med spørsmål om dei ønskjer å delta på stand.
* Lokallaget skal ta del i nasjonale vervekampanjer
* Utarbeida eit opplegg for å kontakte nye medlemer slik at dei kjenner seg velkomne i organisasjonen vår.

**Andre viktige satsingsområder:**

* Solidaritet og samarbeid med andre organisasjoner.

Me vil:

* markera Nei til EU på 1. mai og støtta opp om 8. mars arrangement som har brodd mot EU/EØS
* Utvikla samarbeid med politiske parti, fagrørsla og andre naturlege samarbeidspartar i samfunnet
* Medlemsmøte / opne møte.

Me vil:

* arrangera minst eit debattmøte i året om eit aktuelt tema

**Styrearbeid:**

Styret vil ha minimum 6 møte i året. Styret vil særskild arbeida med å finna gode rutinar og former for samarbeid både i styret og retta mot medlemene. Styret vil også arbeida aktivt for å få fleire medlemer engasjert i Nei til EU sitt arbeid, og for at fleire kunne tenkja seg verv i lokallaget. Eit viktig arbeid er det å formidla informasjon om aktivitetar som vert arrangert av fylkeslaget, som t.d. studiearbeid, slik at laget sine medlemmer kan delta på dette. På sikt vil styret arbeida for å få til eige studiearbeid.

Styret skal halda seg oppdatert på saker som det vert arbeidd med både i fylkeslaget og i Nei til EU sentralt.